CELEX: E2014P0007
Language: et
Date: 2014-01-14 00:00:00
Title: EFTA järelevalveameti 14. jaanuaril 2014 Norra Kuningriigi vastu algatatud hagi (Kohtuasi E-7/14)

28.5.2014   
            
            
               ET
            
            
               Euroopa Liidu Teataja
            
            
               C 163/12
            
         EFTA järelevalveameti 14. jaanuaril 2014 Norra Kuningriigi vastu algatatud hagi
   (Kohtuasi E-7/14)
   (2014/C 163/11)
   EFTA järelevalveamet, Rue Belliard 35, 1040 Brüssel, Belgia, keda esindavad Xavier Lewis ja Gjermund Mathisen, esitas 14. jaanuaril 2014 EFTA kohtus hagi Norra vastu.
   EFTA järelevalveamet taotleb, et EFTA kohus
   
               1.
            
            
               otsustaks, et jättes kehtima riiklikud eeskirjad, mis näevad ette, et Norra residentide poolt ajutiselt Norrasse imporditavate välismaal registreeritud renditud mootorsõidukite pealt tuleb tasuda registreerimismaks täies ulatuses, ilma et asjaomasel isikul oleks mingit õigust maksuvabastusele või maksu tagastamisele, kui sõidukit ei kavatseta hakata Norras püsivalt kasutama ega ka kasutata sellisel viisil, on Norra jätnud täitmata oma kohustused, mis tulenevad EMP lepingu artiklist 36;
            
         
               2.
            
            
               kohustaks Norra Kuningriiki kandma asjaomased menetluskulud.
            
         
      Õiguslik ja faktiline taust ning hagi toetuseks esitatud asjaolud
   
   
               —
            
            
               Norra õigus näeb ette, et ajutiselt Norrasse imporditavad välismaal registreeritud renditud autod kuuluvad põhimõtteliselt täiel määral maksustamisele registreerimismaksuga alates hetkest, mil neid Norras esmakordselt kasutatakse. EFTA järelevalveamet on seisukohal, et see on vastuolus teenuste vaba liikumise põhimõttega. Ta väidab, et Norra ei ole seni võtnud vastu vajalikke õigusakte, et tagada EMP lepingu artikli 36 täitmine.
            
         
               —
            
            
               EFTA järelevalveamet on muu hulgas seisukohal, et EMP lepingu artikkel 36 välistab igasuguste riiklike õigusaktide kohaldamise, mis takistavad teenusepakkujal ilma objektiivse põhjenduseta nimetatud vabadust kasutada.